<https://www.meleniro.gr/>

Χριστούγεννα με τις 5 αισθήσεις!

 **Σκηνικό**: Πλατεία μικρής πόλης στολισμένη για τα Χριστούγεννα

**Αριθμός παιδιών**: 60

**Ρόλοι**:

Ορασένια (νεράιδα της όρασης): ντυμένη Σάντα Λουτσία

Ακοούλα (νεράιδα της ακοής): ντυμένη Καμπανούλα

Γευσήλια (νεράιδα της γεύσης): ντυμένη Χριστουγεννιάτικο ζαχαρωτό

Αφήτσα (νεράιδα της αφής): ντυμένη Χριστουγεννιάτικο στολίδι

Οσφρήνια (νεράιδα της όσφρησης):ντυμένη Μπισκοτένια

Ομάδα Ορασένιας: 3 Φωτάκια, 3 Κεράκια

Ομάδα Ακοούλας: 2 Τριγωνάκια, 2 Καμπανουλες, 2 Κουδουνάκια

Ομάδα Γευσήλιας: 3 Ζαχαρωτά, 3 Καραμέλες

Ομάδα Αφήτσας: 3 Στολίδια,3 Δώρα

Ομάδα Οσφρήνιας: 4 Μπισκοτένιοι

Αη Βασίλης

**Η υπόθεση**: Οι 5 νεράιδες των αισθήσεων βρίσκονται στην πλατεία μιας μικρής πόλης, το βράδυ της παραμονής Πρωτοχρονιάς. Θαυμάζουν το στολισμένο δέντρο και τη γιορτινή διακόσμηση της πλατείας. Ωστόσο αρχίζουν να μαλώνουν για το τί είναι πιο σημαντικό στις γιορτές των Χριστουγέννων. Η Ορασένια λέει οι «Εικόνες»! Η Ακοούλα λέει οι «Ήχοι»! Η Γευσήλια λέει οι «Γεύσεις»! Η Οσφρήνια λέει οι «Μυρωδιές»! Και η Αφήτσα λέει οι «Χειροτεχνίες»! Αποφασίζουν πως για να βρουν ποια είναι η πιο σημαντική, πρέπει πρώτα να δώσει η καθεμιά την παράστασή της και ύστερα όλες μαζί να ψηφίσουν δημοκρατικά την καλύτερη. Καλούν τους βοηθούς τους και δίνουν τις παραστάσεις τους, όμως παρόλα αυτά δεν καταλήγουν πουθενά, αφού στο τέλος όλες ψηφίζουν τον εαυτό τους!Τότε εμφανίζεται ο Αη Βασίλης και τους θυμίζει ότι όλες είναι πολύ σημαντικές για τα Χριστούγεννα και δεν μπορεί να λείψει καμιά. Γιατί οι χριστουγεννιάτικες αναμνήσεις πρέπει να είναι γεμάτες εικόνες, ήχους, μυρωδιές, γεύσεις και χειροτεχνίες για να μείνουν στη μνήμη όλων μικρών και μεγάλων.

ΕΙΣΑΓΩΓΗ (Μπαίνει ο ΑΗ Βασίλης τα ξωτικά και οι Αφηγητές με Μουσική και κάθονται στις θέσεις τους)

**ΑΦΗΓΗΤΗΣ 1**

Θα σας πω μια ιστορία

Όμορφη και γιορτινή

Τα Χριστούγεννα την κάνουν

Να φανεί αληθινή!

Είναι παραμονή Πρωτοχρονιάς

Και στη μικρή μας τη πλατεία

5 νεράιδες ήρθανε

Να δούνε τη μαγεία!

(**Μπαίνουν οι νεράιδες με τις ομάδες τους με Μουσική)**

**ΑΦΗΓΗΤΉΣ 2**

**Η** Οροσένια με τις όμορφες εικόνες!

Η Ακουάλα με τους μαγικούς ήχους!

Η Γευσηλία με τις απίθανες γεύσεις!

Η Οσφρήνεια με τις κατπληκτικές μυρωδιές και

Η Αφήτσα με τις τέλειες κατασκευές!

Δέντρο καταστόλιστο

Θαυμάζουνε οι νεράιδες

άγγελοι μπάλες τρίγωνα

Αστέρια και καμπάνες!

Μα ξαφνικά αρχίσανε

οι νεράιδες να μαλώνουν

για το ποια είναι η πιο σημαντική

στην Χριστουγέννων τη γιορτή!

**ΑΦΗΓΗΤΗΣ 3**

Ευθύς αποφασίσανε

παράσταση να κάνουν

για να φανούν οι ομορφιές

και η χαρά που δίνουν!

Για να βγει η απόφαση

θα πρέπει να ψηφίσουν

Δίκαια, δημοκρατικά

όλες να αποφασίσουν!

**β’ΜΕΡΟΣ**

**(Οι 5 νεράιδες των αισθήσεων στην στολισμένη πλατεία)**

**Η Ακοούλα:**

Μα πόσο ωραία φέτος η πλατεία

γεμάτη στολίδια, όχι αστεία!

Φωτάκια, λαμπιόνια και κεριά

Φέγγουν μες στην ξαστεριά.

Όμως πολλή ακούω ησυχία

και με πιάνει ανησυχία.

Τί Παραμονή είν’αυτή

χωρίς ήχους στο αυτί;

**Η Αφήτσα**:

Σσσς! Κάνε ησυχία καημένη

δεν είναι βραδιά συνηθισμένη.

Τα παιδιά έχουν ξαπλώσει

βιάζονται να ξημερώσει.

Ονειρεύονται παιχνίδια

κάτω απ’ του δέντρου τα στολίδια.

Ήτανε όλα παιδιά καλά

δώρα τους αξίζουνε πολλά.

**Η Ορασένια**:

Για μια στιγμή, με συγχωρείτε!

Λιγάκι με στεναχωρείτε…

Κάτι είπατε που με πειράζει

και μη μου πείτε «Δε με νοιάζει!»

Γιορτές σημαίνουν μόνο Φως.

Χαρά στα μάτια μας σαφώς!

Γιορτές χωρίς φωτάκια δεν αξίζουν

μόνο αυτά λάμψη χαρίζουν!

**Η Οσφρήνια**:

Χα! ας γελάσω δυνατά!

Τι καμώματα είναι αυτά!

Άκου δεν αξίζουν οι γιορτές

χωρίς λάμψεις φωτεινές!

Για όλου του κόσμου τα παιδιά

γιορτές σημαίνουν μυρωδιά.

Μοσχοκάρυδο, κανέλα και ξύσμα πορτοκάλι

μπισκοτένιους στη σειρά ο φούρνος μας θα βγάλει!

**Η Γευσήλια**:

Μέρες που είναι δεν το πιστεύω

κάθομαι εδώ και σας χαζεύω.

Οι γιορτές δε θέλουνε φωνές

καβγάδες, μούτρα, προσβολές.

Ας γίνει ο καβγάς παιχνίδι.

Η χαρά να λάμψει σαν στολίδι.

Κάθεμια παράσταση να δώσει

τον όρκο της φιλίας μας

καμιά να μην προδώσει.

Με ψήφο θα ορίσουμε

την πιο σημαντική

κι αυτή μας η απόφαση

 θα είναι οριστική.

Γιορτές ας δούμε

 τί σημαίνει,

γιατί ο κόσμος όλος

 τις προσμένει;

**Γ’ ΜΕΡΟΣ**

**(Οι παραστάσεις των ομάδων)**

**Ομάδα Ακοούλας: 3 Τριγωνάκια, 3 Καμπανούλες, 3 Κουδουνάκια**

(Η Ακοούλα συνοδεύει στη σκηνή τα Τριγωνάκια, τις Καμπανούλες και τα Κουδουνάκια, που μπαίνουν κουδουνίζονταας με χαρά).

**Τριγωνάκι 1**

Με τα τρίγωνα στο χέρι

Θα υμνήσουν το Χριστό!

Τα Χριστούγεννα μας ήρθαν

Και μας φέραν το καλό!

**Τριγωνάκι** **2**:

Τρίγωνα κρατούνε τα παιδιά

κάλαντα θα πουν στη γειτονιά.

Άνοιξε την πόρτα, στιγμή μη διστάσεις

τη διάθεσή τους μην τη χαλάσεις.

**Τριγωνάκι 3**:

Άσε τα παιδιά να σκορπίσουν χαρά

οι λύπες κι οι πίκρες να βγάλουν φτερά

ψηλά να πετάξουν, να μη γυρίσουν

γλυκά χαμόγελα πίσω ν’αφήσουν.

**Καμπανούλα 1**

Ντιν ντιν νταν και γκλιν και γκλον

καμπανούλες τραγουδούν!

Ντιν ντιν νταν και γκλιν και γκλον

Και στο έλατο θα μπούν!

Ντιν ντιν νταν και γκλιν και γκλον

ακουγόμαστε καλά!

Ντιν ντιν νταν και γκλιν και γκλον

τραγουδάμε με χαρά!

**Καμπανούλα 2**

Ντιν ντιν νταν! Άκου καλά,

οι καμπάνες εύχονται χρόνια πολλά!

Ντιν ντιν νταν! Ελάτε όλοι

γιορτές ξεκίνησαν στην πόλη!

**Καμπανούλα 3**

Χριστούγεννα σημαίνει το «ντιν ντιν νταν»

όλοι μαζί στην εκκλησία θα παν!

Αυτός ο ήχος σαν ακουστεί

σημαίνει μέρα ξεχωριστή.

**Κουδουνάκι 1**:

Κάθε παιδάκι την Παραμονή

νιώθει μεγάλη προσμονή,

κουδουνάκια αν ακούσει στη σιγαλιά

σε λίγο το δώρο του θα’χει αγκαλιά!

**Κουδουνάκι 2**:

Κουδουνάκια σημαίνουν Αη Βασίλης

αρκεί το γράμμα σου να στείλεις!

Κουδουνάκια ρυθμικά

όλα μοιάζουν μαγικά!

**Κουδουνάκι 3**

Σαν εμάς κανένας άλλος

Δεν χαρίζει ομορφιά

και ωραία μουσικούλα

σαν κουνιούνται τα κλαδιά!

**Τυμπανιστής 1**

Αυτό το τύμπανο κρατώ

Και τα Χριστούγεννα προσμένω

Γλυκό τραγούδι για να πω

Τραγούδι αγαπημένο.

**Τυμπανιστής 2**

Εγώ το τύμπανό μου μόνο κρατώ

τα κάλαντα να παίξω για το Χριστό.

Έλα να Tου τραγουδήσουμε παρέα

αυτή η βραδιά είναι τόσο ωραία!

**Τυμπανιστής 3**

Το ρυθμό εγώ κρατώ

Με το τα τύμπανο το μουσικό

Να υμνήσω το Χριστό

Το βράδυ αυτό το παγερό.

**Τύμπανο 4**

Μαζί οι μικροί τυμπανιστές

Όλοι θα τραγουδήσουμε

Και με τις μελωδίες μας

Θα σας καληνυχτίσουμε!

(Η Ακοούλα συνοδεύει την ομάδα της στη θέση της και επιστρέφει στη θέση της).

**Ομάδα Ορασένιας: 3 Φωτάκια, 3 Κεράκια, 3 Αστεράκια**

(Η Ορασένια συνοδεύει στη σκηνή τα Κεράκια και τα Φωτάκια, που μπαίνουν κρατώντας **φαναράκια)**

**Κεράκι 1**:

Είμαι κεράκι ταπεινό

όμως τόσο  φωτεινό,

η μικρή μου η φλογίτσα

φώτισε την Παναγίτσα.

**Κεράκι 2**:

Ένα τόσο δα κεράκι

ζέστανε τ’Άγιο χεράκι.

Φώτισε το πρώτο βλέμμα

Εκείνου που έδιωξε το ψέμα.

**Κεράκι 3**:

Κάθε κεράκι και μια ευχή

μια σκέψη, μια ελπίδα, μια προσευχή.

Μικρές φλογίτσες την καρδιά μας φωτίζουν

Χριστούγεννα σε όλους μας θυμίζουν.

**Φωτάκι 1**:

Μπλινγκ! Φωτάκι γιορτινό.

Σαν αστέρι φωτεινό.

Μπλινγκ και μπλινγκ λάμψη χαρίζω

και χαμόγελα σκορπίζω.

**Φωτάκι 2**:

Τι κορδέλες, τι στολίδια

τι αστέρια και παιχνίδια…

Μόνο αν κάποιος τα φώτα ανάψει

το δέντρο μας μπορεί να λάμψει!

**Φωτάκι 3**:

Αστέρι μοιάζω

Λάμψη μοιράζω

Φως χαρίζω

Αγάπη σκορπίζω

Τί είμαι; (Όλη η ομάδα μαζί: Χριστουγεννιάτικο φωτάκι!!)

**Αστέρι 1**

Μόνος ψηλά στην κορφή

Λάμπω την κάθε στιγμή

Ένα και μοναδικό

Είμαι το αστέρι εγώ!

Μόνος στο δέντρο ψηλά

πάνω από τα κλαδιά

πάνω από όλους εσάς

ο βασιλιάς της βραδιάς!

**Αστέρι 2**

Για σταθείτε μια στιγμούλα

μια ιδέα έχω καλή

νέο νόημα να πάρει

για όλους τούτη η γιορτή!

Κάθε ένα που θα παίρνει

Θέση πάνω στα κλαδιά

Μια ευχή να κάνει αμέσως

Με το χέρι στην καρδιά!

**Αστέρι 3**

Ευχηθείτε για αγάπη

για ειρήνη και χαρά!

Ευχηθείτε να είναι όλα

τα παιδιά της γης γερά!

Τα Χριστούγεννα ας κάνουν

τις ευχές μας ν’ ακουστούν

και σε όλων των ανθρώπων

τις καρδιές να μπούν!

(Η Ορασένια συνοδεύει την ομάδα της στη θέση που πρέπει και επιστρέφει στη θέση της)

**Ομάδα Γευσήλιας: 3 Ζαχαρωτά, 3 Καραμέλες, 3 Μελομακάρονα**

(Η Γευσήλια συνοδεύει τα Ζαχαρωτά και τις Καραμέλες στη σκηνή, που μπαίνουν κρατώντας καλαθάκια με τα αντίστοιχα γλυκά)

**Ζαχαρωτό 1**:

Ζάχαρη στο στόμα λιώνει

σαν η ζεστασιά το χιόνι

Μας γλυκαίνει, μας τρελαίνει

και Χριστούγεννα σημαίνει!

**Ζαχαρωτό 2**:

Ζαχαρένιο μπαστουνάκι

φτιάχνει ο πλάστης με μεράκι.

Ένα ακόμη και τελειώνει

η Παραμονή σιμώνει.

**Ζαχαρωτό 3**:

Γιορτινά ζαχαρωτά

στέκονται καμαρωτά.

Μα στο δέντρο, μα στο στόμα

Πάντα ένα θες ακόμα!

**Καραμέλα 1**:

Καραμελίτσα, γλυκιά σταλίτσα

αχ! πως κυλάς μες στην κοιλίτσα;

Μια μονάχα ποτέ δεν φτάνει,

μια ακόμα θαύματα κάνει!

**Καραμέλα 2**:

Χριστούγεννα σαν καραμέλα

μη μένεις μόνος μαζί μου έλα!

Καραμελένια όνειρα να δεις

γλυκιά ζωή πάντα να ζεις!

**Καραμέλα 3**:

Γλυκός να είναι ο Νέος Χρόνος

κανένας να μη μείνει μόνος.

Γλυκιά γεύση όλα να δίνουν

καμιά πίκρα να μην αφήνουν.

**Μελομακάρονο 1**

Η μαμά με τα παιδάκια

φτιάχνουν μελομακάρονα κ’ άλλα γλυκάκια

Λένε τα κάλαντα στα μαγαζιά

και τραγουδούν μελωδικά!

**Μελομακάρονο 2**

Με το μελάκι το χρυσό

είμαι εγώ ντυμένο!

Μελομακάρονο μικρό

σκούρο, καφέ, λαχταριστό!

**Μελομακάρονο 3**

Το άρωμά μου σκόρπισα

στο σπίτι πάλι φέτος

Με τη δική μου νοστιμιά

θα μπει το νέο έτος!

(Η Γευσήλια συνοδεύει την ομάδα της εκτός σκηνής και επιστρέφει στη θέση της).

**Ομάδα Αφήτσας: 3 Στολίδια, 4 Δώρα, 4 Μπάλες**

(Η Αφήτσα συνοδεύει τα Στολίδια και τα Δώρα στη σκηνή)

**Στολίδι 1**:

Ελάτε, φιλαράκια μου,

απόψε στην πλατεία!

Ήρθαν τα Χριστούγεννα,

 τελειώσανε τ’αστεία!

Απόψε η πλατεία μας

θα γίνει γιορτινή,

η πιο καλή διακόσμηση,

 θα είναι η φετινή!

**Στολίδι 2**:

Το δέντρο κάθε χρόνο

εμένα περιμένει

και μόλις θα εμφανιστώ,

Χριστούγεννα σημαίνει.

Απ’ τον κορμό ως την κορφή,

εγώ θα το στολίσω,

κανένα αστόλιστο κλαδί

φέτος δεν θα αφήσω.

**Στολίδι 3**:

Στολισμένο καραβάκι

έβαλαν μες στο σαλόνι.

Μην το πειράξετε παιδιά

γιατί η μαμά μαλώνει!

Στολίδι εγώ περήφανο

στέκομαι στο κατάρτι

προσμένω τα Χριστούγεννα

που είναι την Τετάρτη!

**Μπάλα 1**

Χαρούμενες μπάλες

 μεγάλες μικρές

 με χρώματα χίλια

 και φίνες γραμμές!

Σε όλο το δέντρο

 σε κάθε κλαδί

 μια μπάλα στερεώνουν

 με ωραία κλωστή!

**Μπάλα 2**

Μικρή μπαλίτσα είμαι εγώ

μα έχω τόση χάρη

στολίζω το δεντράκι μας

κ’ είμαι όλο χάρη!

**Μπάλα 3**

Για κοτάξτε πόσες κούτες

παραμένουνε κλειστές!

Τι θα γίνουν τόσες μπάλες

που κοιμούνται σε αυτές;

**Μπάλα 4**

Σαν να άργησαν απόψε

να μας βγάλουν από ‘δω…

 και το δέντρο το καημένο

 περιμένει εκεί γυμνό ….

**Δώρο 1**:

Δώρο βγήκα απ’το σακί

με μια σκόνη μαγική.

Να’μαι κάτω απ’το δεντράκι

κρύβω ένα καραβάκι!

Ήσουνα καλό παιδί

και φέτος αγοράκι,

τα ξωτικά σου έφτιαξαν

το τέλειο δωράκι.

Δώρο 2

Ήσυχα εδώ στη θέση μου

εγώ θα περιμένω,

να λύσεις την κορδέλα μου

εσένα θα προσμένω.

Δώρο 3

Γιορτές και δώρα

 πάνε πακέτο

κανένα κουτί

δεν είναι σκέτο!

Παιχνίδια, βιβλία,

κούκλες, γλυκά

Χριστούγεννα ήρθαν

μαγικά!

(Η Αφήτσα συνοδεύει την ομάδα της εκτός σκηνής και επιστρέφει στη θέση της).

Ομάδα Οσφρήνιας: 4 Μπισκοτένιοι 5 Κουραμπιέδες 1 Βασιλόπιτα

(Η Οσφρήνια συνοδεύει τους Μπισκοτένιους στη σκηνή)

Μπισκοτένιος 1:

Κανελένια η μυρωδιά μου,

στέλνω παντού την ευωδιά μου.

Απ’τον φούρνο μόλις βγω

στο λεπτό θα φαγωθώ!

Τα μπισκότα σαν μυρίσουν

τα κεφάλια θα γυρίσουν.

Στόματα ανοίγουν σαν πορτίτσες

τρώνε τις γλυκές μπουκίτσες!

Μπισκοτένιος 2

Πορτοκάλι και κανέλα

στην κουζίνα αν θέλεις έλα!

Γαρύφαλλο και μοσχοκάρφι

κι άλλος σίγουρα θε να’ρθει!

Μπισκοτένιος 3

Κάθε φορά που, κύριε,

κανέλα θα μυρίσεις

στα χρόνια σου τα παιδικά

αμέσως θα γυρίσεις!

Γίνονται Χριστούγεννα

χωρίς τη μυρωδιά μας;

Να μένουμε στη μνήμη σας,

αυτή είν’η δουλειά μας!

Κουραμπιές 1

Κουραμπιέδες θα ζυμώσω

Με μια σπέσιαλ συνταγή

Τη χαρα σ’ όλους θα δώσω

Αρχινάω στη στιγμή.

Κουραμπιές 2

Όλο κέφι ανακατεύω

Ολοένα τραγουδώ

Με ανθόνερο ραντίζω

Και παντού μοσχοβολώ

Κουραμπιέδες κουραμπιέδες

άμα φας χάνεις το νου

Στα αγνά τους υλικά

κρύβουν χίλια μυστικά!

Κουραμπιές 3

Μες στη πιατέλα κάθομαι

με τα άλλα τα γλυκάκια

Ξέρω πως είμαι νόστιμος

και αρέσω στα παιδάκια!

Κουραμπιές 4

Με άχνη ζάχαρη γλυκιά

στέκομαι στολισμένος

Με αμύγδαλα και βούτυρο

είμαι εγώ φτιαγμένος!

Κουραμπιές 5

Άχνη ζάχαρη από πάνω

σαν το χιόνι απαλή

έχουνε οι κουραμπιέδες

γεύση καταπληκτική!

Βασιλόπιτα 1

Ετοιμάστηκα και φέτος

με όλα τα υλικά

Το φλουράκι το ‘χω κρύψει

και ετούτη τη χρονιά!

Πάντα κάποιον περιμένει

να το βρει όλο χαρά,

Τυχερός να είναι πάντα

να ‘χει ελπίδα στη καρδιά!

(Η Οσφρήνια συνοδεύει την ομάδα της εκτός σκηνής και επιστρέφει στη θέση της)

Δ’ ΜΕΡΟΣ

(Η ψηφοφορία και ο ερχομός του Αη Βασίλη)

Ορασένια:

Πολύ ωραία μας τα πάνε

οι φίλοι μας,  κορίτσια,

τώρα ψήφο θα δώσουμε,

χωρίς άλλα καπρίτσια.

Ακοούλα :

Εγώ ψηφίζω εμένανε

χωρίς περιστροφές.

Οι ήχοι είν’ σημαντικοί,

μόνο, μες τις γιορτές!.

Γευσήλια :

 Οι γεύσεις είναι αυτές που μένουν!

Αυτές μονάχα, γιορτές σημαίνουν.

Αφήτσα :

Εγώ στολίζω τη γιορτή

εμένα γράφω στο χαρτί!

Οσφρηνία :

Την κανέλα μου μυρίστε

και την ψήφο σας αφήστε!

Ορασένια :

Αν κατάλαβα καλά

καμιά μας δεν κερδίζει

και ποια είναι η νικήτρια,

ποιος το αποφασίζει;

( Εμφανίζεται ο Αη Βασίλης)

Αη Βασίλης :

Καλήν εσπέρα κόρες μου

κι αν είναι ορισμός σας

εμείς να γίνουμε κριτές

στον διαγωνισμό σας.

Έτυχε να περνώ από ‘δω

και ξέρω τι ζητάτε

ποια είναι η πιο σημαντική

για τις γιορτές ρωτάτε.

 Ξωτικό 1

Λοιπόν σας λέω το εξής

τον λόγο αυτό ακούστε.

Σας δίνω μία συμβουλή

και μην την παρακούστε.

 Ξωτικό 2

Όλες σας είστε, μια και μια

καμιά δεν ξεχωρίζει,

όλες πολύ σημαντικές

που στις γιορτές χαρίζει.

 Ξωτικό 3

Χάρη σε όλες σας μαζί

οι άνθρωποι θυμούνται

αυτά που ζήσαν στις γιορτές

ποτέ τους δεν ξεχνιούνται.

 Αη Βασίλης

Ελάτε τώρα εδώ κοντά

γλυκά χαμογελάστε

σ’όλους πείτε χρόνια πολλά

και τις κακίες άστε!

ΟΛΟΙ ΜΑΖΙ :  “ΧΡΟΝΙΑ ΠΟΛΛΑ”